港超聯 表現低迷 龐焯熙:球員要為自己而踢
2024年04月13日 18:07
東網電視
更多新聞短片
龐焯熙(黃衫)盼隊友餘下賽事能為自己而戰。(李浚湣攝)
晉峰周六(13日)在旺角大球場出戰「中銀人壽香港超級聯賽」,再以5球不敵東方,聯賽已經遭遇10連敗,續居榜尾。賽後門將龐焯熙(Bear)承認隊內士氣欠佳,但希望一眾隊友在接下來最後4場聯賽,能夠為自己而戰,盡力發揮最好。
晉峰面對前列份子東方慘吞5蛋,屢救險球的門將龐焯熙賽後直言,自己及球隊今場表現未如理想:「都係好似之前咁,舊有問題一直都冇改善到,本身球隊士氣又唔係話好好。自己都有啲責任,未係發揮得好好,唔係實力上有保留,但就係發揮唔到,落到場有啲唔自在。」
雖然「粉紅兵團」近況差勁,但Bear仍希望隊友可以在最後4場聯賽重新振作:「唔好話為隊波,為自己而踢囉。有啲可能約就嚟完,你咪要盡全力表現自己,有啲咩攞晒出嚟,等老闆或者其他隊睇到你嘅實力。」
除此之外,早前有份隨大港腳出戰世盃外的Bear,又認為這次經歷令自己返港後要求更高:「見識過大港腳訓練、國際賽嘅比賽強度,返到嚟都想成隊波有改善,可能前面射腳波大力啲,我又撲波撲好啲,大家一齊進步。」